b'\n_START_ARTICLE_\nArmata a 6-a german\xc4\x83\n_START_SECTION_\nPrimul r\xc4\x83zboi mondial\n_START_PARAGRAPH_\n\xc3\x8en timpul primului r\xc4\x83zboi mondial, la comanda Armatei a 6-a s-a aflat Kronprinz (prin\xc8\x9bul mo\xc8\x99tenitor) Rupprecht von Bayern. \xc3\x8en timpul execut\xc4\x83rii opera\xc8\x9biunii cunoscute ca Plan XVII, Armata a 6-a era sta\xc8\x9bionat\xc4\x83 \xc3\xaen sectorul central al frontului de vest, \xc3\xaen Lorena. \xc3\x8en august 1914, \xc3\xaen timpul luptelor din Lorena, Armata a 6-a, sub conducerea lui Rupprecht, a reu\xc8\x99it s\xc4\x83 fac\xc4\x83 fa\xc8\x9b\xc4\x83 atacului francez folosind, tactica unei retrageri false, pentru a momi armatele franco-britanice \xc3\xaentr-o zon\xc4\x83 puternic preg\xc4\x83tit\xc4\x83 de germani pentru defensiv\xc4\x83. _NEWLINE_Dup\xc4\x83 ce luptele de pe frontului de vest au ajuns \xc3\xaentr-un punct mort \xc8\x99i r\xc4\x83zboiul s-a transformat \xc3\xaentr-un conflict de tran\xc8\x99ee, Armata a 6-a \xc8\x99i-a avut bazele la Loos \xc3\xaen Belgia. Pe 24 septembrie 1915, Armata a 6-a a fost \xc8\x9binta primului atac cu arma chimic\xc4\x83 lansat de armata britanic\xc4\x83. \xc3\x8en ciuda pierderilor cumplite suferite de germani, ofensiva britanic\xc4\x83 s-a \xc3\xaempotmolit dup\xc4\x83 numai c\xc3\xa2teva zile. _NEWLINE_\xc3\x8en martie 1917, Armata a 6-a a fost \xc8\x9binta atacului for\xc8\x9belor britanice \xc8\x99i canadiene \xc3\xaen timpul b\xc4\x83t\xc4\x83liei de la Vimy. Armata a 6-a, sub comanda generalului Ludwig von Falkenhausen, a suferit pierderi de peste 20.000 oameni \xc3\xaen luptele care au urmat, fiind \xc3\xaen cele din urm\xc4\x83 alungat\xc4\x83 de pe culmea Vimy de canadieni.\n_START_SECTION_\nCampania din vest\n_START_PARAGRAPH_\nLa \xc3\xaenceputul celui de-al doilea r\xc4\x83zboi mondial, aceast\xc4\x83 Armat\xc4\x83 era numit\xc4\x83 \xe2\x80\x9ea 10-a\xe2\x80\x9d \xc8\x99i a fost format\xc4\x83 pe 10 octombrie 1939, av\xc3\xa2ndu-l la comand\xc4\x83 pe generalul Walther von Reichenau. Prima misiune a Armatei a fost ap\xc4\x83rarea frontierei occidental\xc4\x83 a Germaniei \xc3\xaempotriva atacurilor franco-engleze \xc3\xaen timpul campaniei din Polonia. \xc3\x8en timpul invad\xc4\x83rii Olandei \xc8\x99i Belgiei, Armata a 10-a a cooperat cu unit\xc4\x83\xc8\x9bi de para\xc8\x99uti\xc8\x99ti pentru distrugerea fortifica\xc8\x9biilor la Eben Emael, Li\xc3\xa8ge \xc8\x99i Namur. Odat\xc4\x83 intrat\xc4\x83 \xc3\xaen Fran\xc8\x9ba, Armata a 10-a a participat la mai multe lupte, dintre care cea mai important\xc4\x83 a fost atacul asupra Parisului de pe 12 iunie 1940.\n_START_SECTION_\nCampania din r\xc4\x83s\xc4\x83rit\n_START_PARAGRAPH_\nArmata a fost redenumit\xc4\x83 \xe2\x80\x9ea 6-a\xe2\x80\x9d \xc8\x99i \xc8\x99i-a \xc3\xaenceput luptele pe frontul de r\xc4\x83s\xc4\x83rit \xc3\xaempotriva Uniunii Sovietice, fiind considerat\xc4\x83 v\xc3\xa2rful de lance al Grupului de Armate Sud. La scurt\xc4\x83 vreme dup\xc4\x83 ce a fost avansat felmare\xc8\x99al, von Reichenau a murit \xc3\xaentr-un accident aviatic la 17 ianuarie 1942. El a fost succedat de fostul s\xc4\x83u \xc8\x99ef al Statului Major, General der Panzertruppen (trupe blindate) Friedrich Paulus. Paulus a condus Armata a 6-a la victorie \xc3\xaen timpul luptelor pentru cucerirea Harkovului din 1942. Aceast\xc4\x83 victorie avea s\xc4\x83 pecetluiasc\xc4\x83 soarta Armatei a 6-a, deoarece OKW-ul i-a dat apoi ca sarcin\xc4\x83 cucerirea Stalingradul. Armata a 6-a nu a reu\xc8\x99it s\xc4\x83 cucereasc\xc4\x83 ora\xc8\x99ul, iar \xc3\xaen timpul contratacului sovietic din 22-23 noiembrie, a ajuns s\xc4\x83 fie din asediator - asediat \xc8\x99i \xc3\xaencercuit. Pentru eliberarea Armatei a 6-a din \xc3\xaencercuire a fost conceput\xc4\x83 Opera\xc8\x9biunea Wintergewitter de sub comanda Erich von Manstein, opera\xc8\x9biune care a e\xc8\x99uat \xc3\xaen cele din urm\xc4\x83. Paulus a fost promovat prin radio de Hitler la gradul de Generalfeldmarschall pe 31 ianuarie 1943. De-a lungul istoriei armatei germane, niciun feldmare\xc8\x99al nu capitulase p\xc3\xa2n\xc4\x83 la acea dat\xc4\x83. Cu alte cuvinte, Adolf Hitler se a\xc8\x99tepta ca Paulus s\xc4\x83 lupte p\xc3\xa2n\xc4\x83 la ultimul om \xc8\x99i s\xc4\x83 se sinucid\xc4\x83 pentru a nu c\xc4\x83dea prizonier. Paulus a ales \xc3\xaens\xc4\x83 s\xc4\x83 capituleze al\xc4\x83turi de resturile armatei sale. Capitularea Armatei a 6-a la Stalingrad a fost cel mai mare dezastru militar din istoria Germaniei.\n_START_SECTION_\nReformarea \xe2\x80\x93 luptele pe frontul de r\xc4\x83s\xc4\x83rit\n_START_PARAGRAPH_\nHitler a dat ordine pentru crearea unei noi Armate a 6-a, care avea s\xc4\x83 fie constituit\xc4\x83 pe 5 martie 1943 \xc8\x99i pus\xc4\x83 sub comanda generalului Karl-Adolf Hollidt. Noua Armat\xc4\x83 a 6-a a luptat \xc3\xaen cadrul Grupului de Atmate Sud \xc3\xaen Ucraina \xc8\x99i Rom\xc3\xa2nia. Aceast\xc4\x83 Armat\xc4\x83 a 6-a a fost distrus\xc4\x83 de sovietici \xc3\xaen timpul Opera\xc8\x9biunii Ia\xc8\x99i-Chi\xc8\x99in\xc4\x83u, dar de aceast\xc4\x83 dat\xc4\x83, cartierul general al armatei a reu\xc8\x99it s\xc4\x83 scape. Armata a 6-a a fost singura armat\xc4\x83 german\xc4\x83 \xc3\xaencercuit\xc4\x83 \xc8\x99i distrus\xc4\x83 de dou\xc4\x83 ori p\xc3\xa2n\xc4\x83 la capitularea Germaniei \xc3\xaen 1945. _NEWLINE_Din elementele care supravie\xc8\x9buiser\xc4\x83 luptelor din Rom\xc3\xa2nia, Armata a 5-a a fost recreat\xc4\x83 \xc8\x99i, sub comanda generalului de artilerie Maximilian Fretter-Pico, a reu\xc8\x99it s\xc4\x83 distrug\xc4\x83 trei corpuri sovietice de tancuri \xc3\xaen timpul b\xc4\x83t\xc4\x83liei de la Debre\xc8\x9bin. \xc3\x8en acele timpuri, sub comanda Armatei a 6-a, cunoscut\xc4\x83 \xc8\x99i ca Armeegruppe Fretter-Pico, lupta \xc8\x99i Armata a 2-a ungar\xc4\x83. _NEWLINE_\xc3\x8en continuare a urmat o lung\xc4\x83 serie de \xc3\xaenfr\xc3\xa2ngeri. \xc3\x8en timpul b\xc4\x83t\xc4\x83liei de la Budapesta, o mare unitate de v\xc3\xa2n\xc4\x83tori de munte A Armatei a 6-aa fost \xc3\xaencercuit\xc4\x83. Toate \xc3\xaencerc\xc4\x83rile de eliberare a IX. SS-Gebirgskorps au dat gre\xc8\x99. Armata a 6-a, parte acum a Armeegruppe Balck, a participat la Opera\xc8\x9biunea Fr\xc3\xbchlingserwachen. Ultima lupt\xc4\x83 important\xc4\x83 a Armatei a 6-a a fost \xc3\xaen cadrul Opera\xc8\x9biunii Viena. R\xc4\x83m\xc4\x83\xc8\x99i\xc8\x9bele Armatei a 6-a au capitulat \xc3\xaen fa\xc8\x9ba americanilor pe 9 mai 1945.'